ກອງປະຊຸມ ສະມັດຊາໃຫຍ່ ສປຊ ພາຍໃຕ້ຫົວຂໍ້ ເປົ້າໝາຍການພັດທະນາ ແບບຍືນຍົງໄຂຂຶ້ນ ຢ່າງເປັນທາງການ
- ລາຍລະອຽດ
- ໝວດ: news
- ເຜີຍແຜ່ເມື່ອ ວັນສຸກ, 23 ກັນຍາ 2016 03:58
ຂປລ. ກອງປະຊຸມ ຄົບຄະນະປະຈຳປີ ຂອງສະມັດຊາໃຫຍ່ ອົງການ ສະຫະປະຊາຊາດ ສະໄໝທີ 71 ໄດ້ໄຂຂຶ້ນ ຢ່າງເປັນທາງການ ໃນວັນທີ 20 ກັນຍາ 2016 ທີ່ ສຳນັກງານໃຫຍ່ ອົງການ ສປຊ ທີ່ ນະຄອນ ນິວຢອກ,
ສະຫະລັດ ອາເມລິກາ ພາຍໃຕ້ຫົວຂໍ້ "ເປົ້າໝາຍການພັດທະນາ ແບບຍືນຍົງ: ເພີ່ມທະວີ ຄວາມພະຍາຍາມ ຂອງສາກົນ ເພື່ອຫັນປ່ຽນໂລກ ຂອງພວກເຮົາ". ຈຸດປະສົງຕົ້ນຕໍ ຂອງກອງປະຊຸມ ແມ່ນເພື່ອປຶກສາຫາລື, ແລກປ່ຽນຄຳຄິດຄຳເຫັນ, ຕີລາຄາ ສະພາບການຂອງໂລກ ແລະ ສະເໜີວິທີການ ແກ້ໄຂສີ່ງທ້າທາຍ ຂອງສາກົນ, ລວມທັງການຊຸກຍູ້ ການຈັດຕັ້ງເປົ້າໝາຍ ການພັດທະນາ ແບບຍືນຍົງ ທີ່ ກອງປະຊຸມສຸດຍອດ ສປຊ ໄດ້ຮັບຮອງເອົາ ໃນເດືອນກັນຍາ ປີຜ່ານມານີ້. ກອງປະຊຸມ ພາກອະພິປາຍທົ່ວໄປ ຈະດຳເນີນໄປ ແຕ່ວັນທີ 20 ເຖິງ 26 ກັນຍາ 2016 ໂດຍມີຜູ້ນຳຂັ້ນສູງ ຈາກປະເທດສະມາຊິກ ສປຊ ທັງໝົດເຂົ້າຮ່ວມ, ໃນນັ້ນ ມີປະມຸກລັດ ແລະ ຫົວໜ້າລັດຖະບານ ຈາກ 130 ກ່ວາປະເທດ.
ໃນພິທີເປີດກອງປະຊຸມ, ທ່ານບັນກີມູນ, ເລຂາທິການໃຫຍ່ ສປຊ ໄດ້ກ່າວໃນພິທີ ເປີດກອງປະຊຸມ ເຊິ່ງໄດ້ສະຫລຸບ ຕີລາຄາຜົນສຳເລັດ ແລະ ສິ່ງທ້າທາຍທີ່ອົງການ ສປຊ ແລະ ບັນດາປະເທດ ສະມາຊິກໃນການ ຈັດຕັ້ງປະຕິບັດ ວຽກງານດ້ານຕ່າງໆ ໃນຫນຶ່ງປີຜ່ານມາ. ທ່ານເຫັນວ່າ ຜົນສຳເລັດ ອັນສຳຄັນແມ່ນການຮັບຮອງ ເອົາເປົ້າໝາຍ ການພັດທະນາ ແບບຍຶືນຍົງ ແລະ ສັນຍາ ປາຣີ ວ່າດ້ວຍ ການປ່ຽນແປງ ຂອງດິນຟ້າອາກາດ ຊຶ່ງເປັນວາລະສຳຄັນ ທີ່ວົງຄະນາຍາດສາກົນ ຈະໄດ້ພ້ອມກັນ ຈັດຕັ້ງປະຕິບັດ ໃຫ້ປະກົດຜົນເປັນຈິງ. ແຕ່ໃນຂະນະດຽວກັນ, ທ່ານເຫັນວ່າ ຍັງມີສິ່ງທ້າທາຍ ຫຼາຍອັນທີ່ ວົງຄະນາຍາດສາກົນ ຈະຕ້ອງໄດ້ຮ່ວມແຮງ ຮ່ວມໃຈກັນແກ້ໄຂ ໂດຍສະເພາະ ແມ່ນບັນຫາ ສັນຕິພາບ ແລະ ຄວາມໝັ້ນຄົງ, ການກໍ່ການຮ້າຍ, ບັນຫາການປ່ຽນແປງ ດິນຟ້າອາກາດ ຊຶ່ງເຫັນວ່າ ເປັນໄພຂົ່ມຂູ່ອັນຮ້າຍແຮງ ຕໍ່ສັນຕິພາບ ແລະ ການພັດທະນາ. ສະນັ້ນ, ເພື່ອໃຫ້ສາມາດຮັບມື ກັບສິ່ງທ້າທາຍຕ່າງໆ ໄດ້ຢ່າງມີປະສິດທິຜົນ, ທ່ານໄດ້ຮຽກຮ້ອງ ໃຫ້ອົງການ ສປຊ ໄດ້ຮັບການປະຕິຮູບ ໃຫ້ມີປະສິດທິພາບ ກ່ວາເກົ່າ ແລະ ຮຽກຮ້ອງໃຫ້ ບັນດາປະເທດສະມາຊິກ ຮ່ວມແຮງຮ່ວມໃຈກັນ ໃນການແກ້ໄຂບັນຫາ ທ້າທາຍຕ່າງໆ. ຫຼັງຈາກນັ້ນ, ບັນດາຜູ້ນໍາຂອງ 33 ປະເທດສະມາຊິກ ໄດ້ຜັດປ່ຽນຂຶ້ນ ກ່າວຄຳເຫັນ ຊຶ່ງໂດຍລວມແລ້ວ ໄດ້ເວົ້າເຖິງຜົນສຳເລັດ, ສິ່ງທ້າທາຍ ແລະ ວິທີແກ້ໄຂ ບັນຫາຕ່າງໆ ທີ່ເປັນໄພຂົ່ມຂູ່ຕໍ່ ສັນຕິພາບ ແລະ ການພັດທະນາ ຢູ່ໃນພາກພື້ນຕ່າງໆ ກໍ່ຄືໃນໂລກ.
ນອກຈາກກອງປະຊຸມ ພາກອະພິປາຍ ທົ່ວໄປແລ້ວ, ຍັງຈະມີກອງປະຊຸມ ປິ່ນອ້ອມຕ່າງໆ ຫຼາຍກອງປະຊຸມ, ເປັນຕົ້ນ ກອງປະຊຸມລະດັບ ລັດຖະມົນຕີຂອງກຸ່ມ 77 ແລະ ສປ ຈີນ, ກອງປະຊຸມ ລະດັບລັດຖະມົນຕີ ຂອງບັນດາປະເທດ ກຳລັງພັດທະນາ ທີ່ບໍ່ມີຊາຍແດນຕິດທະເລ, ກອງປະຊຸມ ລັດຖະມົນຕີຂອງກຸ່ມປະເທດ ດ້ອຍພັດທະນາ, ກອງປະຊຸມລະດັບ ລັດຖະມົນຕີອາຊຽນ ກັບອົງການ ສປຊ ແລະ ກອງປະຊຸມອື່ນໆອີກ ທີ່ຈະຈັດຂຶ້ນໃນ ວັນທີ 21 ຫາ 26 ກັນຍານີ້.
ຄະນະຜູ້ແທນຂັ້ນສູງ ຂອງລາວ ນຳໂດຍ ທ່ານ ທອງລຸນ ສີສຸລິດ, ນາຍົກລັດຖະມົນຕີ ແຫ່ງ ສປປ ລາວ ຈະເຂົ້າຮ່ວມ ໃນກອງປະຊຸມຄັ້ງນີ້ ແລະ ຈະໄດ້ຂຶ້ນກ່າວບົດປາໄສ ໃນວັນທີ 23 ກັນຍາ 2016 ທີ່ຈະມາເຖິງນີ້.